Аҡтүбәлә мәсет төҙөү тураһында мәсьәлә тәүге тапҡыр 1885 йылда күтәрелә, ул саҡта Аҡтүбә өйәҙенең начальнигы Сунгуров була. Был мәсьәлә өйәҙ солтаны Сейдалин ваҡытында ҡабаттан күтәрелә. 1900 йылға 200-гә яҡын кеше мәсет төҙөү өсөн иғәнә индерә. Төҙөүҙең төп ойоштороусылары булып, ҡайһы бер мәғлүмәттәр буйынса ошо районда (хәҙерге мәсет урынында) йәшәгән татар сауҙагәрҙәре тора. Улар араһынан ырымбур сауҙагәре Ибраһимов Мәхмүтбайҙы айырып әйтергә кәрәк, сөнки буласаҡ мәсет өсөн ул күп суммала аҡса бирә һәм белгестәрҙән кәңәш алыр өсөн Ташкентҡа бара.